Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1

Sp. zn. : 1 Pv 604/14/5505	Liptovský Mikuláš, 16.6.2015
EEČ : 2-39-182-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 250,00 €.
b.	Peňažná suma určená na všeobecne prospešné účely: 400,00 €. 
c.	Konkrétny adresát peňažnej sumy určenej na všeobecne prospešné účely: Svetielko nádeje - OZ, Detská fakultná nemocnica s poliklinikou Banská Bystrica, Nám. L. Svobodu 4, 974 09  Banská Bystrica, č. ú: 2620756262/1100. 
d.	Suma odovzdaná štátu na peňažnú pomoc obetiam trestnej činnosti: 200,00 €. 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ Lipt.Mikuláš pod spisovou značkou ORP-33/DI-LM-2014.
Dňa 01. 12. 2014 o 18.50 hod. viedol osobné motorové vozidlo značky Škoda Octavia, ev. č. LM 601CA po ceste I/18 v Liptovskom Mikuláši smerom na Liptovský Hrádok a v km 552,197 pri Základnej škole Okoličné nedal prednosť chodkyni XXXXX, nar. XXXXX 1968, bytom XXXXX Liptovský Mikuláš, prechádzajúcej cez riadne označený priechod pre chodcov od obchodného domu Billa k Základnej škole Okoličné a túto zachytil pravou bočnou časťou vozidla, následkom čoho chodkyňa spadla na zem vedľa vozidla a utrpela pomliaždenie ľavého stehna s krvným výronom a následným poúrazovým serómom, pomliaždenie pravého kolena, pomliaždenie zápästia ľavej ruky, na ktoré zranenia bola liečená a obmedzená v obvyklom spôsobe života po dobu 5 týždňov. 

Odôvodnenie: 
Poverený príslušník Okresného dopravného inšpektorátu v Liptovskom Mikuláši sp. zn. ORP-33/DI-LM-2014 na základe uznesenia o začatí trestného stíhania a vznesení obvinenia zo dňa 22. 12. 2014 viedol trestné stíhanie proti obvinenému XXXXX za prečin ublíženia na zdraví podľa § 158 Trestného zákona pre skutok uvedený vo výroku tohto uznesenia. 
Skutok je obvinenému okrem jeho priznania preukázaný výpoveďou svedkyne a poškodenej XXXXX a výpoveďou svedkyne XXXXX, zápisnicou o obhliadke miesta dopravnej nehody, záznamom z dopravnej nehody s pripojeným plánkom miesta nehody a fotodokumentáciou, zranenia poškodenej sú preukázané lekárskymi odbornými vyjadreniami a znaleckým posudkom znalca z odboru zdravotníctva. 
Obvinený XXXXX dňa 26. 05. 2015 a poškodená XXXXX dňa 
29. 05. 2015 na Okresnom súde v Liptovskom Mikuláši pred probačným a mediačným úradníkom uzavreli zmier podľa § 220 ods. 1 a nasl. Trestného poriadku. Poškodená XXXXX si uplatnila nárok na náhradu škody od obvineného vo výške 250,- €, ktorú ako poškodená pociťovala a na ktorej sa s obvineným dohodli a náhradu škody za ujmu na zdraví si uplatnila z povinného zmluvného poistenia zodpovednosti za škodu spôsobenú prevádzkou motorového vozidla. Týmto považuje svoje nároky na náhradu škody za uspokojené. Tiež vyhlásila, že porozumela podstate inštitútu zmieru a je si vedomá, že po schválení zmieru prokurátorom Okresnej prokuratúry v Liptovskom Mikuláši už nebude môcť uplatniť nárok na náhradu škody v trestnom konaní. 
Obvinený XXXXX v prípravnom konaní sa ku skutku priznal a jeho spáchanie oľutoval. Pred probačným a mediačným úradníkom Okresného súdu v Liptovskom Mikuláši dňa 26. 05. 2015 vyhlásil, že skutok spáchal a tento úprimne oľutoval a súhlasil s podmienkami uzatvorenia zmieru. Vyhlásenie vykonal slobodne vážne a zrozumiteľne. 
Obvinený v mieste bydliska požíva dobrú povesť a pre priestupok prejednávaný nebol. Súdne trestaný doposiaľ nebol. V evidenčnej karte vodiča má zaznamenané tri blokové pokuty v rokoch 2010, 2012 a 2013. 
Za prečin ublíženia na zdraví podľa § 158 Trestného zákona možno uložiť trest odňatia slobody až na jeden rok. 
Podľa § 220 ods. 1 Trestného poriadku, pretože obvinený spáchal nedbanlivostný prečin, kde horná hranica trestnej sadzby neprevyšuje 5 rokov, môže byť za zákonom splnených podmienok uzavretý zmier. 
Obvinený dňa 11. 06. 2015 zložil do pokladne Okresnej prokuratúry 
v Liptovskom Mikuláši sumu 400,- € určenú na všeobecne prospešné účely, z ktorých 50% chce, aby boli poukázané na účet štátu na peňažnú pomoc obetiam trestného činu a 50% občianskemu združeniu Svetielko nádeje, Detská fakultná nemocnica s poliklinikou v Banskej Bystrici. 
Vzhľadom na osobu obvineného, okolnosti, za ktorých došlo k spáchaniu činu, tiež osobné pomery obvineného, považujem sumu určenú na všeobecne prospešné účely, ktorú poukázal obvinený, za primeranú. 
Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ  bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom,  a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
Podľa § 221 Trestného poriadku, ak to okolnosti prípadu vyžadujú, pred rozhodnutím o schválení zmieru prokurátor vypočuje obvineného a poškodeného, najmä na spôsob a okolnosti uzavretia zmieru, či zmier medzi nimi bol uzavretý dobrovoľne a či súhlasia so schválením zmieru; výsluchom obvineného zistí, či rozumie obsahu obvinenia a či si je vedomý dôsledkov schválenia zmieru. Súčasťou výsluchu obvineného musí byť vyhlásenie, že spáchal skutok, za ktorý je stíhaný. Pred výsluchom treba obvineného a poškodeného poučiť o ich právach, o podstate zmieru.
Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným.
Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.
V prípravnom konaní boli splnené zákonom stanovené podmienky na schválenie zmieru a súčasné  zastavenie trestného stíhania, preto som rozhodla tak, ako je uvedené vo výrokovej časti tohto uznesenia.	

Poučenie: 
Proti tomuto uzneseniu nie je prípustná sťažnosť (§ 215 ods. 6 Trestného poriadku).

JUDr. Anna Turčinová
prokurátorka